97/690/YUTP: Neuvoston päätös, tehty 20 päivänä lokakuuta 1997, Euroopan unionista tehdyn sopimuksen J.2 artiklan perusteella määritellyn, konfliktien ehkäisemistä ja ratkaisemista Afrikassa koskevan neuvoston yhteisen kannan 97/356/YUTP täytäntöönpanosta



Virallinen lehti nro L 293 , 27/10/1997 s. 0003 - 0004



NEUVOSTON PÄÄTÖS, tehty 20 päivänä lokakuuta 1997, Euroopan unionista tehdyn sopimuksen J.2 artiklan perusteella määritellyn, konfliktien ehkäisemistä ja ratkaisemista Afrikassa koskevan neuvoston yhteisen kannan 97/356/YUTP täytäntöönpanosta (97/690/YUTP) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen J.2 ja J.11 artiklan, sekä katsoo, että 2 päivänä kesäkuuta 1997 määritellyn yhteisen kannan 97/356/YUTP (1) 7 artiklassa määrätään, että Euroopan unioni on valmis avustamaan toimintakeinojen luomisessa konfliktien ehkäisemiselle ja ratkaisemiselle Afrikassa erityisesti Afrikan yhtenäisyysjärjestön (OAU) ja afrikkalaisten paikallistason järjestöjen välityksellä tehtyjen konkreettisten hanke-ehdotusten pohjalta, konfliktien ehkäisemisestä ja ratkaisemisesta Afrikassa 2 päivänä kesäkuuta 1997 annettujen neuvoston päätelmien mukaisesti ja afrikkalaisten pyrkimysten edistämiseksi Euroopan unionin olisi tuettava OAU:n kesäkuussa 1993 Kairossa pitämässään 29. yleiskokouksessa perustamaa menettelytapaa konfliktien ehkäisemiseksi, hallitsemiseksi ja ratkaisemiseksi Afrikassa, jäljempänä `menettelytapa`, OAU:n päämajan, sen valtakunnallisten ja alueellisten toimistojen sekä kentällä olevien OAU:n valtuuskuntien viestintävalmiuksia on välttämätöntä lujittaa, jotta kyseinen OAU:n menettelytapa saadaan toimivaksi; OAU on tehnyt asiasta konkreettisen hankkeen, joka liittyy kyseisen OAU:n menettelytavan lujittamiseen tähtäävään hankekokonaisuuteen, ja tämä toiminta on kokeiluluontoista ja sitä arvioitaessa Euroopan unioni voi laajentaa yhteistyötä OAU:n kanssa ja harkita tuen antamista OAU:n esittämille muille hankkeille, jotka Euroopan unioni tutkii tapauskohtaisesti, ON PÄÄTTÄNYT SEURAAVAA: 1 artikla 1. Euroopan unioni tukee OAU:n kesäkuussa 1993 luomaa menettelytapaa konfliktien ehkäisemiseksi, hallitsemiseksi ja ratkaisemiseksi Afrikassa, millä pyritään tunnistamaan varhaisessa vaiheessa konfliktien aiheuttajat ja vastaamaan niihin nopeasti. 2. Menettelytavan toiminnan tehostamiseksi ja Afrikassa viestinnän alalla havaittujen puutteiden korjaamiseksi Euroopan unionin vuoden 1997 tuki kohdistetaan OAU:n tarpeisiin OAU:n päämajan, sen valtakunnallisten ja alueellisten toimistojen sekä sen kentällä olevien valtuuskuntien viestintävalmiuksien lujittamiseksi, mukaan lukien tämän alan koulutus. 2 artikla Tämän päätöksen täytäntöönpanossa otetaan huomioon tarve varmistaa Euroopan unionin, jäsenvaltioiden ja Washingtonissa (1995), Brysselissä ja Madridissa (1996) pidettyjen ehkäisevää diplomatiaa käsittelevien konferenssien muiden osanottajien OAU:lle antaman avun keskinäinen yhteensopivuus. 3 artikla 1. Laitteiston hankinnasta, mukaan lukien OAU:n henkilöstön koulutuksesta, aiheutuvien kustannusten kattamiseen otetaan menoina 860 000 ecua Euroopan yhteisöjen vuoden 1997 yleiseen talousarvioon. 2. Edellä 1 kohdassa tarkoitetusta määrästä rahoitettavien kulujen hallinnointi toteutetaan budjettiasioissa sovellettavia Euroopan yhteisön menettelyjä ja sääntöjä noudattaen. 4 artikla Kuuden kuukauden kuluttua tämän päätöksen julkaisemisesta neuvosto arvioi päätöksen perusteella aloitettua toimintaa komission sille toimittaman aineiston pohjalta. 5 artikla Tämä päätös tulee voimaan sinä päivänä, jona se tehdään. Se julkaistaan virallisessa lehdessä. Tehty Luxemburgissa 20 päivänä lokakuuta 1997. Neuvoston puolesta F. BODEN Puheenjohtaja (1) EYVL L 153, 11.6.1997, s. 1.